Offentliggørelse af en ansøgning om registrering i henhold til artikel 6, stk. 2, i forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2003/C 212/02)

Med denne offentliggørelse åbnes der mulighed for at fremsætte indsigelser, jf. artikel 7 og 12d i nævnte forordning. Enhver indsigelse mod denne ansøgning skal fremsættes via myndighederne i en medlemsstat, i en WTO-medlemsstat eller i et tredjeland, der er anerkendt efter proceduren i artikel 12, stk. 3, senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig i punkt 4.6, der giver grundlag for at betragte ansøgningen som berettiget efter forordning (EØF) nr. 2081/92.

RÅDETS FORORDNING (EØF) NR. 2081/92

REGISTRERINGSANSØGNING: ARTIKEL 5

BOB ( ) BGB (x)

Nationalt sagsnummer: 79

1. Medlemsstatens ansvarlige myndighed Navn: Subdirección General de Sistemas de Calidad Diferenciada - Dirección General de Alimentación - Secretaría General de Agricultura y Alimentación del Ministerio de Agricultura, Pesca y Alimentación - España

Adresse: Paseo de la Infanta Isabel, 1, E-28071 Madrid

Tlf. (34) 913 47 53 94

Fax (34) 913 47 54 10.

2. Ansøgende sammenslutning 2.1. Navn: Mesa Sectorial de Cooperación, Comercialización e Industrialización Agraria y Promoción de las Denominaciones de Origen y Calidad

2.2. Adresse: C/ Gutiérrez Solana, s/n "Edificio Europa"E-39011 Santander

2.3. Sammensætning: Producent/forarbejdningsvirksomhed (x) Andet ( )

Sammenslutninger af kvægopdrættere i Cantabrien

Fagforeninger

Sammenslutninger af oksekødproducenter

Repræsentanter for kødindustrien, slagterier og opskæringsvirksomheder.

3. Produktets art: Fersk kød, kategori 1.1.

4. Varespecifikation (sammenfatning af betingelserne i artikel 4, stk. 2)

4.1. Navn: Carne de Cantabria.

4.2. Beskrivelse: Oksekød fra racerne Tudanca, Monchina, Asturiana, Pardo-Alpina, Limusina og krydsninger heraf.

De dyr, der bruges til produktionen af oksekødet, stammer fra brune cantabriske racer med konveks profil - Tudanca, Monchina og Asturiana - og krydsninger af disse med racerne Pardo-Alpina og Limusina.

Kødets egenskaber:

a) kalvekød: dyr slagtet i en alder af maksimalt 12 måneder, hvis kød har en lys rosa til rosa farve, jævn fordeling af perlemorsfarvet fedt, fast og let fugtig muskel

b) kød fra årstyre: dyr slagtet i en alder fra 12 til 24 måneder, hvis kød har en rosa til lyserød farve, perlemorsfarvet fedt, fast og let fugtig muskel

c) kød fra kvier: dyr slagtet i en alder fra 24 til 48 måneder, hvis kød har en lyserød til rød farve, flødefarvet fedt, fast og let fugtig muskel med fedtmarmorering

d) kød fra stude: kastrerede handyr slagtet i en alder af mindst 24 måneder, hvis kød har en lyserød til rød farve, flødefarvet fedt, fast og let fugtig muskel med fedtmarmorering.

4.3. Geografisk område: Området for avl, opdræt og opfedning af kvæg, der anvendes til produktion af kød, som kan opnå beskyttelse under den geografiske betegnelse, er den selvstyrende region Cantabrien.

Forarbejdningsområdet er ligeledes den selvstyrende region Cantabrien.

4.4. Bevis for oprindelse: Det kød, der er omfattet af den geografiske betegnelse, hidrører fra kvæg af de godkendte racer og krydsninger heraf, som er født og opdrættet i bedrifter, der er opført i registrene for den geografiske betegnelse. Dyrene ankommer til slagteriet med mærkning.

Nedslagning, slagtning og opskæring finder sted i slagterier og opskæringsvirksomheder, som er opført i registrene for den geografiske betegnelse.

Slagtekroppene mærkes på en sådan måde, at de på ethvert tidspunkt i forbindelse med slagtningen kan identificeres.

Opskæringsvirksomhederne forsender kødstykkerne i forseglet emballage med etiketter eller kontrolnumre, der er udstedt af kontrolinstansen.

Kontrolinstansen gennemfører kontrol i forbindelse med opdræt, nedslagning, opskæring og forsendelse for at sikre, at produktet er i overensstemmelse med de gældende krav.

4.5. Fremstillingsmetode: Dyrene græsser på højtliggende enge og græsgange i de måneder, hvor græsset er i aktiv vækst, og opstaldes om vinteren. Om efteråret og i begyndelsen af foråret græsser de tæt ved bedriften i løbet af dagen, og midt i maj bliver de lukket op på de højtliggende græsningsarealer.

Kalvene bliver hos deres mødre, indtil de er 5-7 måneder gamle. I løbet af denne periode afvænnes de, og mælken erstattes med græsning eller konserveret foder i bedrifterne.

I den afsluttende opdrætsfase suppleres foderet med foderkoncentrater, der er godkendt af kontrolinstansen.

Forarbejdningen omfatter nedslagning, slagtning og opskæring inden forsendelse af kødet med den beskyttede betegnelse. Slagterierne og opskæringsvirksomhederne skal opfylde de tekniske og hygiejniske betingelser, der er fastsat i den gældende lovgivning.

Nedslagning og slagtning af det kvæg, der er beskyttet af den geografiske betegnelse, kan ikke finde sted på samme tid som nedslagningen og slagtningen af ikke-registrerede dyr.

Efter slagtningen luftes og konserveres kødet.

4.6. Tilknytning: I Cantabrien finder man takket være de klimatiske betingelser og topografien store græsningsarealer, og kvægopdrættet har her traditionelt spillet en vigtig rolle.

Græsgangene består af naturlige plantesamfund, som er tilpasset områdets klima- og jordbundsforhold. Nogle steder er der tale om plantesamfund, der er typiske for bjergegne, andre steder danner de overgang mellem skov og buskads og naturligt græsland.

I de lavtliggende egne er det mest karakteristiske plantesamfund sammensat af græsser, bælgplanter og andre planter. De mest almindelige arter er:

- hundegræs (Dáctylis glomerata)

- svingel (Festuca pratensis, F. Rubra)

- spidshale (Lolium perenne)

- kløver (Trifolium pratense, T. Repens, T. Incarnatum)

- lotus (Lotus corniculatus)

- humlesneglebælg (Medicago lupulina)

- vejbred (Plantago lanceolata, P. Media)

- vild gulerod (Dacus carota).

Atlanterhavsklimaet med hyppig nedbør i store mængder, de beskyttende bjerge, som fremmer kondensationen og mildner klimaet, og de særlige jordbundsforhold er alle faktorer, som i et samspil gør, at Cantabrien har ideelle betingelser for kløvervækst og dermed også for ekstensivt kvægopdræt.

De racer, hvis kød kan opnå beskyttelse med den geografiske betegnelse, er perfekt tilpasset produktionsområdet, hvilket medvirker til at skabe en positiv økologisk balance mellem kvæget og det omgivende miljø.

Måden, kvæget opdrættes på, og foderet, som i plantevækstperioden er baseret på græs og om vinteren på konserveret foder primært fra naturlige græsningsarealer, er forudsætninger for produktets egenskaber.

Dyr, der er bestemt til slagtning, opfodres i overensstemmelse med de teknikker og de traditioner, man finder inden for ekstensiv drift, bedriftsopdræt og opdræt med vandrende kvæghold.

De anvendte teknikker har været anvendt langt tilbage i tiden, hvilket fremgår af talrige dokumenter omhandlende gaver, aftaler, overenskomster, tvister og afgørelser om græsningsarealer. Det beskrives således i et dokument, hvordan klosteret Santa María del Yermo allerede i det 9. århundrede overdrager store græsningsarealer for kvæg i Cantabrien til katedralen i Oviedo.

Cantabriens ry som en kvægopdrættende region understøttes også af det store antal kvægmarkeder, der siden middelalderen har været afholdt i denne regions byer. Blandt de ældste finder man markedet i Potes, som Juan den første af Castilien i 1379 gav tilladelse til at afholde. Regionens vigtigste arrangement af denne art er kvægmarkedet i Torrelavega, hvis afholdelse kong Carlos den 3. gav tilladelse til den 1. januar 1767.

Carne de Cantabria er et populært produkt, og det fremgår da også af en nyligt gennemført undersøgelse, at 90,4 % af befolkningen i Cantabrien kender dette kød.

4.7. Kontrolinstans Navn: Oficina de Calidad Alimentaria

Adresse: C/ Héroes 2 de mayo, 27

E-39600 Muriedas (Cantabria).

4.8. Mærkning: De enkelte virksomheder anvender egne etiketter til mærkningen, men de skal godkendes af kontrolinstansen.

Det skal af etiketterne obligatorisk fremgå, at der er tale om kød med den beskyttede geografiske betegnelse "Carne de Cantabria".

Kød, der markedsføres efter emballering, skal være forsynet med etiketter eller nummererede kontroletiketter udstedt af tilsynsrådet.

4.9. Krav i nationale bestemmelser: La Ley 25/1970, de 2 de diciembre, Estatuto de la Viña, del Vino y de los Alcoholes (lov om vindyrkning, vin og alkohol).

EF-nr.: ES/185/2001.03.06.

Dato for modtagelse af den fuldstændige ansøgning: 27. juni 2003.